  Виталий Пронин  Та нуналъёсы 65 арессэ пусъе нылпи кылбурчи, журналист, Россиысь Писательёслэн огазеяськонзылэн ёзчиез Семён Карпов. Та дано лыдпуссэ ӟеч мылкыдын пумитаса, август толэзе со нылпиослы сӥзем «Пальпотон. Улыбка» кылбур бичетсэ поттӥз. - Озьыен, Семён Карпович, мылкыдды умой. Туала арын котькуд гожъяськись сыӵе кузьым лэсьтыны уз быгаты.- Зэм, вордӥськем нуналэлы со мыным бадӟым кузьым луиз. Ма, аслым гинэ ӧвӧл, со шумпотон ваёз нылпиосылы но нуныкайёсылы, школаын дышетскисьёслы. Тэшкылиослы гожтэм кылбуръёсты ваньмыз яратыса лыдӟо ук.- Нылпиослы сяна, бадӟымъёслы но кылбуръёс гожъяськоды.- Жаляса верано, мӧйыослы гожтэм кылбур сборнике, одӥгез сяна, ӧз поты. «Малпанъёс» шуыса со нимаське. Дунне вылэ вордскиз 1997-тӥ арын. Нош нырысетӥез нылпи сборнике кылдӥз 1986-тӥ арын. Собере потӥз «Чильтэръёс» бичетэ... Ваньмыз-ӧвӧлэз 11 книгае. Пӧлысьтызы котькудӥз мыным дуно.- «Пальпотон. Улыбка» книгады кие кутымон пӧрмем. Кылбуръёсты ӟуч но удмурт кылын печатламын. Кин берыктон ужен выриз?- Таӵе амалэн мынам куинетӥ бичетэ потӥз ини. Малпай, соос удмурт пиналъёслы гинэ медаз луэ, кылбуръёсты лыдӟыны мед быгатозы ӟуч нылпиос но. Учке ай,  али тросэз соос ӟучомо. Соин ик та уж борды басьтӥськоно кожай.Нырысетӥзэ - «Паньтэм» - бичетме ӟуч кылэ берыктӥзы кылбурчиос Василий Глушков но Анатолий Демьянов, кыкетӥзэ - «Тӧлпиез» - Василий Глушков но Герасим Иванцов. Но куддыръя гожтэмдэ куд-ог берыктӥсьёс воксё асьсэ сямен каро ке, сыӵе ужъёсы мылкыдыя уг луо ини. Кылбур соку чылкак мукет сямен чузъяське. Соин ик малпай, малы аслым берыктонтэмез?Талэсь азьвыл ӟучомем нылпиос понна «ӟуч кылын» («Разговор») кылбур бичет поттӥ вал. Сое быдэсак берыктӥз Владимир Парамонов. Чакламын 4-ысен 7 аресозь нылпиослы. Кылбуръёс 59 бамын печатламын. Книга укыр зӧк луэ ке, покчи мурт солэсь акыльтэ.- Нылпи кылбурез гожтон понна солэсь улон шоры учконзэ ӟеч тодоно.- Сотэк нокыӵе кылбур уз пӧрмы. Тыныд котькӧня арес мед луоз, но котьмалы паймыны быгатонлыкед ноку медаз ышы. Соку пичи мурт сямен выльысь ваньзэ учкиськод но усьтӥськод кадь. Нылпиосын вераськыса, шӧдӥськод соослэсь мылкыдзэс. Соку кылбур умой пӧрме. Тани 7 но 3 аресъем Полина но Аня нуныкайёсы будо. Соос мыным сомында выльзэ сёто, тодымтэзэ усьто.- Телевидениын нылпи передачаос нуылӥды. Со удыстэс валтыны   кылбуръёсты котьку но юрттылӥзы, луоз?- Зэм. Нылпи редакциосын кема гинэ тырши. Ньыль передача нуылӥ: «Рос-прос», «Чингыли», «Ми будӥськом», «Визьмын, кужмын, эшъёсын». Соосты дасян понна материал уг тырмы вал. Озьы ик секыт йӧтылӥз суредъёслы но кыӵе ке темалы тупась кылбуръёсты шедьтыны. Ма, соос ӧй вал но, дыр. Соин ик нылпи садын ужасьёс тросэз кылбур чуръёс пӧрмытъяны кутско. Мон но амалтэк пӧраны кутски.Озьы ик егитъёслэн «ӟардон» передачазылэн редакторез вал. Соослы но ялан мар ке выльзэ утчано луылӥз. Учкисез маин ке но паймытоно ук. Тани Алнаше ветлыкум, одӥгысьтыз нылпи садысь воспитатель шуэ: 3 арес нылпилы ки миськон сярысь кылбур гожтэ вал. Соку ик йырез ужатытэк ӧйлась:Аслэсьтым кикиосмеЛуэ чылк-чылк миськеме.Уд ке оскиське,Ойдо -Коть али ик возьмато.Нылпи таӵе кылбуръёсты кылэ ке, ачиз мӧйыослы кикиоссэ возматыны тырше.- Кужымдэс мукет жанръёсын ноку ӧд эскерылэ-а?- Можга педучилищеын дышетскыкум, кӧня ке басняос, вакчиесь веросъёс гожъяй. Отысен монэ армие басьтӥзы. Азербайджанын служить кари. Киров улосысь Александр Костяев пияшен эшъяським. Ноку но ӧй тоды, со кылбуръёс гожъя шуыса. Трос аръёс ортчыса ини, со монэ Интернет пыр шедьтэм. Александр но мынам кылбурчи луэмелы паймем. Со табере тодосчи. Огвакытэ Ижысь гурт удысъя академие студентъёслэсь экзаменъёс кутыны вуылӥз. Мон соку солэсь кылбуръёссэ  удмурт кылэ берыктӥ. Александр Иванович 7 книгазэ поттэм ини. Тӥни отчыозь мон аслэсьтым кылбуръёсме ӟуч кылэ берыктон борды ӧй басьтӥськылы на вал.- Кылбуръёстыя трос-а кырӟанъёс кылдытэмын?- Ог дасо вань, дыр. Пантелей Кузнецов туж чебер гуръёс пӧрмытъя.- Семён Карпович, кылбур дуннее вуыны кин тӥлесьтыд мылкыддэс бурдъяз меда? - Пичи Пурга ёросысь вордскем Тыло гуртысьтым покчи классъем но Бобья-Учаысь шор ёзо школаосын дышетскыкум, ёросамы потӥсь «Маяк» газетын печатласькылӥ. Нырысетӥ кылбуре, витетӥ классын дышетскыкум, потӥз. Ой, кыӵе мон соку шумпотылӥ. Удмурт кыллы но литературалы дышетӥсьмы Парасковья Кузьминична Кузьмина милемлы анай кылэз яратон но гажан мылкыд пыӵатӥз. Озьы ик мыным трос сётӥз Можга педучилище. Отысь литературно-творческой кружокен кивалтӥз Григорий Данилович Данилов. ӟеч дышетӥсь вал.- Мар тӥледыз та вакытэ тужгес но сюлэмшугъяськытэ?- Удмурт кыл понна сюлэмы висе. Нылпиосмы медаз ӟучоме вылэм. Соослы ӟечсэ лэсьтэм потэ. Асьмеос ке соос понна ӧм сюлмаське, мукетъёс та ужпумез уз лэсьтэ.Любовь Тихонова. Туспуктӥз Владимир Беломорских.  